b'\n_START_ARTICLE_\nCultura de la violaci\xc3\xb3\n_START_PARAGRAPH_\nUna cultura de la violaci\xc3\xb3 \xc3\xa9s tota cultura, en una societat i \xc3\xa8poca determinades, a la qual la violaci\xc3\xb3 \xc3\xa9s acceptada i normalitzada a la pr\xc3\xa0ctica social i culturalment a causa d\'actituds sobre el g\xc3\xa8nere i la sexualitat. Aquesta expressi\xc3\xb3 \xc3\xa9s d\'\xc3\xbas generalitzat des del 2012 per designar a qualsevol cultura que permet desacreditar, responsabilitzar o culpabilitzar les persones agredides, que representen el cos femen\xc3\xad com a disponible ("violable", mentre que el d\'un home no ho \xc3\xa9s) i la glamuritzaci\xc3\xb3 i la banalitzaci\xc3\xb3 de la viol\xc3\xa8ncia. Aquesta cultura es perpetua i normalitza a trav\xc3\xa9s del llenguatge misogin. Pa\xc3\xafsos sencers a Europa i Am\xc3\xa8rica del nord han estat acusats de ser cultures de violaci\xc3\xb3._NEWLINE_Aquesta cultura provoca que, tot i gaudir d\'unes lleis escrites suposadament igualit\xc3\xa0ries, a la pr\xc3\xa0ctica es promogui el masclisme i la viol\xc3\xa8ncia envers les dones. Est\xc3\xa0 tan arrelada a la societat catalana, entre d\'altres, que es fa invisible i es legitima. Aix\xc3\xad, la violaci\xc3\xb3 i les agressions contra les dones en general, es permeten, consenteixen i normalitzen socialment i incl\xc3\xb2s a l\'\xc3\xa0mbit judicial. Un altre tret distintiu d\'aquesta cultura \xc3\xa9s el no reconeixement de que el violador pot ser qualsevol persona, que de fet solen ser pares de fam\xc3\xadlia, coneguts i estimats per les seves v\xc3\xadctimes i ve\xc3\xafnat, i no que es tracten de casos a\xc3\xafllats perpetrats per malalts mentals. A Catalunya, segons les estad\xc3\xadstiques dels mossos d\'esquadra, el 100% de violadors s\xc3\xb3n homes._NEWLINE_La cultura de la violaci\xc3\xb3 implica tot un sistema i totes aquelles persones que normalitzen el delicte. Ho \xc3\xa9s tamb\xc3\xa9 tot sistema judicial patriarcal que negui el valor de la paraula a la dona, la q\xc3\xbcestioni o la interpel\xc2\xb7li des de la culpabilitat. Aix\xc3\xad, permet convertir en culpable la dona que ha patit l\'ab\xc3\xbas i en canvi confraternitza amb els violadors: q\xc3\xbcestiona la dona abans, durant i despr\xc3\xa9s de l\'agressi\xc3\xb3 amb l\'\xc3\xbanica finalitat de justificar el violador.\n_START_SECTION_\nSocietats sense cultura de la violaci\xc3\xb3\n_START_PARAGRAPH_\nExisteixen actualment algunes societats al m\xc3\xb3n on no hi ha cultura de la violaci\xc3\xb3. En elles, la violaci\xc3\xb3 no \xc3\xa9s acceptable de cap manera, sota cap circumst\xc3\xa0ncia, i les violacions s\xc3\xb3n gaireb\xc3\xa9 inexistents. Una d\'elles \xc3\xa9s l\'aixanti, caracteritzada per la igualtat de g\xc3\xa8neres i respecte a les dones, de la qual no s\'ha trobat cap rastre que indiqui que hi ha hagut cap violaci\xc3\xb3.'